चौड़ाखेड़ी के पास मालगाड़ी के दो डिब्बे बंटे, डेढ़ घंटे बाद जोड़ा
छबड़ा। कोटा-बीनारेलवे लाइन पर मप्र में रूठियाई धरनावदा के बीच चौड़ाखेड़ी स्टेशन पर दोपहर को मालगाड़ी के दो डिब्बे अलग हो गए। इसकी आवाज के चलते कुछ देर तक मौके पर अफरा-तफरी मच गई।
रेलवे सूत्रों के अनुसार बीना से कोटा की तरफ आने वाली मालगाड़ी चौड़ाखेड़ी स्टेशन पर रुकी हुई थी। दोपहर बाद करीब पौने तीन बजे लोको पायलेट ने जैसे ही मालगाड़ी को स्टार्ट किया। इसके झटके से पिछले दो डिब्बों को जोड़ने वाली कपलिंग टूट गई। इससे दोनों डिब्बे आगे की तरफ सरककर दूसरे डिब्बों से टकरा गए। इसकी तेज आवाज सुनकर मौके पर मौजूद लोगों में अफरा-तफरी मच गई। घटनाक्रम की जानकारी मिलने के बाद माहौल शांत हुआ। करीब एक से डेढ़ घंटे की मशक्कत के बाद डिब्बों को फिर से जोड़कर मालगाड़ी को रवाना किया गया।
इस दौरान कोटा-बीना ट्रेन को स्टेशन पर रोक दिया। ट्रेन करीब डेढ़ घंटे तक स्टेशन पर रुकी रही। इसके चलते यात्रियों को परेशानी का सामना करना पड़ा।
hin_Deva hin_Deva hin_Deva hin_Deva